Gávur vórðu sjálvandi býttar út á ársveitsluni, har White Tigers handaðu sínar virðislønir Talan var um velduga ársveitslu leygarkvøldið, og umframt mat, sang og tað, sum hartil hoyrir, vórðu virðislønir eisini handaðar á veitsluni. Tað var White Tigers, sum stóð fyri hesum, og umframt at kjósa ársins spælara, ársins stjørnuskot og ársins mál, varð eisini ein heilt serlig virðisløn latin. Hendan seinasta fór til Klæmint Matras, sum nú hevur sett gaggurnar á hillina–í øllum førum, tá umræður fótbólt í fremstu røð. Klæmint var sjónliga fegin um heiðurin, og tó at hann staðfesti, at trý FM-heiti, tríggir steypasigrar og tveir europiskir sigrar avgjørt teljast millum hæddarpunktini, so hevur tað at umboða B36 altíð vigað mest hjá honum. Ársins spælari gjørdist í ár Súni Olsen, sum var í tættari kapping við Róald Jakobsen og Jákup á Borg um hendan heiðurin. Rasmus Dan Sørensen fekk heiðurin sum ársins stjørnuskot, og sami Rasmus skeyt eisini besta B36-málið í ár. Hetta var málið til 3-0 í heimasigrinum móti Víkingi.